稽山行
作者：陸游
朝代：宋

paragraphs: 稽山何巍巍，浙江水湯湯。
千里亙大野，勾踐之所荒。
春雨桑柘綠，秋風秔稻香。
村村作蟹椴，處處起魚梁。
陂放萬頭鴨，園覆千畦薑。
舂碓聲如雷，私債逾官倉。
禹廟爭奉牲，蘭亭共流觴。
空巷看競渡，倒社觀戲埸。
項里楊梅熟，采摘日夜忙。
翠籃滿山路，不數荔枝筐。
星馳入侯家，那惜黄金償。
湘湖蓴菜出，賣者環三鄉。
何以共烹煮，鱸魚三尺長。
芳鮮初上市，羊酪何足當。
鏡湖滀眾水，自漢無旱蝗。
重樓與曲檻，瀲灧浮湖光。
舟行以當車，小繖遮新粧。
淺坊小陌間，深夜理絲簧。
我老述此詩，妄繼古樂章。
恨無季札聽，大國風泱泱。